
Ministru kabineta rīkojums Nr. 29
Rīgā 2023. gada 17. janvārī (prot. Nr. 3 47. §)
Par Valsts policijas amatpersonas ar speciālo dienesta pakāpi dalību Eiropas Savienības novērošanas misijā Gruzijā (EUMM Georgia) un finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"
· 1. Pamatojoties uz likuma "Par policiju" 8. panta otro daļu un ievērojot Ministru kabineta 2021. gada 7. decembra noteikumu Nr. 793 "Kārtība, kādā Iekšlietu ministrijas sistēmas iestāžu amatpersonas ar speciālajām dienesta pakāpēm tiek nosūtītas dalībai starptautiskajās misijās un operācijās, un dalības finansēšanas kārtība" 11. punktu, nosūtīt dalībai Eiropas Savienības novērošanas misijā Gruzijā (EUMM Georgia) Valsts policijas Galvenās Kriminālpolicijas pārvaldes Starptautiskās sadarbības pārvaldes 2. nodaļas vecāko inspektoru majoru Mārtiņu Štangi no 2023. gada 7. februāra līdz 2024. gada 6. februārim.
· 2. Noteikt šā rīkojuma 1. punktā minētajai Valsts policijas amatpersonai ar speciālo dienesta pakāpi koeficientu 1,4 piemaksas aprēķināšanai.
· 3. Lai nodrošinātu šā rīkojuma 1. punktā minētās Valsts policijas amatpersonas ar speciālo dienesta pakāpi uzturēšanos Eiropas Savienības novērošanas misijā Gruzijā (EUMM Georgia), Finanšu ministrijai:
· 3.1. no valsts budžeta programmas 02.00.00 "Līdzekļi neparedzētiem gadījumiem" piešķirt Iekšlietu ministrijai (Valsts policijai) 2023. gadā 44 346 euro;
· 3.2. likumprojekta "Par valsts budžetu 2023. gadam un budžeta ietvaru 2023., 2024. un 2025. gadam" sagatavošanas procesā precizēt un palielināt Iekšlietu ministrijas izdevumus 2024. gadam apakšprogrammā 06.01.00 "Valsts policija" 5201 euro apmērā amatpersonas ar speciālo dienesta pakāpi dalības nodrošināšanai no 2024. gada 1. janvāra, vienlaikus samazinot finansējumu budžeta resora "74. Gadskārtējā valsts budžeta izpildes procesā pārdalāmais finansējums" programmā 02.00.00 "Līdzekļi neparedzētiem gadījumiem".

